Nkꞌie nga kama ndyjuu̱n,
ta̱ yo̱hó tíi̱nchako̱ ngáha Jua jo já niꞌyakuyáha̱.
Kikie nga jꞌa Jesu yo̱ ko̱ bꞌi̱ kitsú:
—Kui xuꞌbo̱ xi chu̱tsa̱nka̱ha̱ Nti̱a̱ná.
Kintꞌé nga joo̱ já niꞌyakuyáha̱ ni xi kinchja̱ ko̱ kitsjennkíhi̱ Jesu.
A̱sꞌa̱i tsasenji a̱stu̱n Jesu ko̱ kikie nga tje̱nnkihi̱ jóo̱.
Bꞌi̱ kitsúhu̱:
—¿Mí xi tíbinchisjó?
—Ji nda̱ maestru̱ —kitsú jóo̱—,
¿má tinchin?
—Nibáa̱so̱ho̱o —kitsú Jesu.
A̱sꞌa̱i ngji jóo̱ ko̱ kikie má tíjña Jesu.
Yo̱ kitsꞌínkjꞌa ni̱stjin xuꞌbo̱,
a̱tꞌaha̱ ja ngixun.
Nkú ra̱ ma nga chu̱ba̱ ñju niu̱.
Já xi joo̱ xi kintꞌé ni xi kinchja̱ Jua ko̱ kitsjennkíhi̱ Jesu,
nku xi ꞌmi Andre xi nda̱ ntsꞌe̱ maha Simon Pedro̱.
Kui xi títjun ngjingisjai Simon ko̱ bꞌa̱ kitsúhu̱:
—Ja kuasakúni̱ nda̱ xi kitsú Nti̱a̱ná nga tsꞌi̱ín nibá.
A̱sꞌa̱i jꞌaiko̱ Andre nda̱ ntsꞌe̱ nga jꞌaisehe̱ Jesu.
Jesu tsasehe̱ Simon ko̱ bꞌi̱ kitsúhu̱:
—Ji xi Simon,
ntíhi̱ Jona.
Ji xi kꞌúín ngáha ri Pedro̱.
Ni̱stjin xi ma ndyjuu̱n,
nkꞌie nga tífi Jesu a̱nte Galilea̱,
a̱sꞌa̱i ngjisehe̱ Felipe̱ ko̱ bꞌi̱ kitsúhu̱:
—Tsjénnkiní.
Nanki Betsaida̱ nibáha Felipe̱,
má nga ta̱ nankihi̱ Andre ko̱ Pedro̱.
A̱sꞌa̱i Felipe̱ ngjisehe̱ Natanael ko̱ bꞌa̱ kitsúhu̱:
—Ja kuasakúni̱ nda̱ xi kinchja̱ni̱jmíyaha Moise nga yꞌétꞌa xu̱ju̱n kju̱a̱téxumoo̱ ko̱ xi ta̱ yꞌétꞌa já profeta̱.
Kui xi Jesu ntíhi̱ Kuse,
nda̱ xi nibáha nanki Nazaret.
Bꞌa̱ kitsú Natanael:
—¿A ka̱mahá stjújin Nazaret nku ni xi nda?
—Nibáa̱se̱i̱hi̱ —kitsú Felipe̱.
Nkꞌie nga kikie Jesu nga nibá tiña Natanael,
bꞌa̱ kitsú:
—Kuihí nda̱ xuꞌbi̱ xi xu̱ta̱ Israel tje̱he̱n ra̱,
nku nda̱ xi najmi bꞌana̱cha̱.
—¿Nkú tsꞌín yahaní?
—kitsú Natanael.
Bꞌi̱ kitsú Jesu:
—Kuakiehe kintehe̱ ni nga kuanchja̱hi Felipe̱,
nkꞌie nga kabinchunnkí yá higuera̱.
—Ji nda̱ maestru̱ —kitsú ngáha Natanael—,
ji xi Ntíhi̱ Nti̱a̱ná.
Ji xi nda̱ rei̱hi̱ xu̱ta̱ Israel.
Bꞌi̱ kitsú Jesu:
—¿A a̱tꞌaha̱ kuakiehe kintehe̱ yá higuera̱ kuaxihin,
a kui kju̱a̱ha nga kuasꞌejihin ri nga Nti̱a̱ná kitsꞌín nibáhana?
ꞌYún chánka ni xi cha̱ sai nga xuꞌbi̱.
Ko̱ bꞌi̱ ta̱ kitsú ya Jesu:
—Kju̱axi̱ ni xi tíxinnu̱u.
Cho̱o nga tsjén ti̱xa̱ ndji̱o̱jmi ján ko̱ nga ntítsjehe̱ Nti̱a̱ná ku̱i̱yájnu ko̱ ku̱i̱tjujen nga kjꞌu̱a̱ísehe̱ Ntíhi̱ Nda̱xꞌi̱u̱n.